《得雷太简自制蒙顶茶》
宋代·梅尧臣

陆羽旧茶经，一意重蒙顶。
比来唯建溪，团片敌金饼。
顾渚及阳羡，又复下越茗。
近来江国人，鹰爪夸双井。
凡今天下品，非此不览省。
蜀荈久无味，声名谩驰骋。
因雷与改造，带露摘牙颖。
自煮至揉焙，入碾只俄顷。
汤嫩乳花浮，香新舌甘永。
初分翰林公，岂数博士冷。
醉来不知惜，悔许已向醒。
重思朋友义，果决在勇猛。
倏然乃以赠，蜡囊收细梗。
吁嗟茗与鞭，二物诚不幸。
我贫事事无，得之似赘瘿。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。